Մեզ համար մեծ պատիվ է եւ ուրախություն հայոց հողում հյուրընկալել Հոհաննես Պողոս Երկրորդ Սրբազան քահանայապետին: Հռոմի Պապի այցելությունն իրադարձություն է յուրաքանչյուր երկրի կյանքում, բայց այն մեզ համար ունի առանձնահատուկ արժեք ու նշանակություն: Սուրբ Աթոռի ողջ պատմության մեջ սա հռոմեա-կաթոլիկական եկեղեցու առաջնորդի առաջին այցն է Հայաստան: Քրիստոնեության պատմությունը, որ ուղղակիորեն կապված է մարդկային քաղաքակրթության նվաճումների հետ, մեր ընդհանուր պատմությունն է: 17 հարյուրամյակների ընթացքում բազում փորձությունների միջով անցած մեր ընդհանուր հավատն ու արժեքները գրավականն են մեր հարաբերությունների ամրության եւ ջերմության: Ահա՝ ինչու մենք լիահույս ենք, որ այս այցը պատմական է լինելու նաեւ Հայաստանի Հանրապետության եւ Վատիկանի գործակցության զարգացման ու խորացման առումով: